16.01.2001

אבא, ילד פרחים ניצחי

כשאני יושבת לכתוב עליך ואליך, זה ניראה ממש אבסורד, כי איך אפשר לסכם את כל הוויתך בכמה מילים מטופשות הרי שום מילה לא תוכל להכיל את כל היופי והאור שקרנו ממך.
אך רק כך, בעזרת אותן מילים אוכל לספר לאנשים שקצת הכירו אותך, על המלאך שחי במחיצתם. בטוחה אני שגם מי שהכיר או יצר קשר ולו רק של 5 דק' הבחין לא רק ביופי אלא גם בשמחת החיים ובטוב לבך. נוכחותך היתה חזקה ולכן זה כל כך קשה  לעיכול שאתה לא כאן. אבל אתה בכל מקום, והרי איך אפשר הרגע היית כאן חיבקת דיברת ולטפת. 
לאורך השנים האחרונות חיינו עם פחד מוצק שיום אחד יהיה זה הלב שיבגוד בך,
והיום השכלתי להבין שהלב שלך היה אומנם קצת חולה, אבל הוא הכיל בתוכו כל כך הרבה, הרבה אהבה נתינה ושמחה. 
 גם את המעט שהיה לך חילקת, נתת ושיתפת 
תמיד היה חשוב לך לעזור לאנשים בכל מה שיכלת, היית אוסף חלקי מכונות, מנועים ומיני מכשירים, אולי יום אחד מישהו יזדקק ותוכל להרכיב לו, או לתקן או להביא חלקי חילוף. כוליותך היית נתינה ועשיית טוב לאחרים. היית כשושנה בין החוחים ראית באנשים רק את הטוב שבהם, העובדה שמישהו יכול לפגוע בכוונת זדון או לנצל לרעה, נראתה לך כמעט אבסורדית. 
תמיד אהבת להפתיע ורק בכדי לזכות בחיוך קטן של אושר על פניהם של אנשים. 
סבתא סיפרה לי שלעתים שהיינו מגיעים לביקור ספונטני היית נוהג להחביא אותנו או אפילו את אמא בצד הדלת, כך שכשסבתא הייתה פותחת את הדלת היא הייתה פוגשת רק אותך. קיבלנו הנחייה לדפוק בדלת ולהפתיע את סבתא וסבא שוב.
רצית שתהיה להם הפתעה כפולה, אושר כפול…
הלוואי וגם הפעם זאת הייתה  אחת ההפתעות שלך…
הלוואי ותדפוק בדלת ותגיד הפתעה.
אתה הרי בלתי מנוצח. שאפילו האופנוע המפלצתי לא ממש היווה איום, אולי קצת פחדנו אבל ידענו שזה כמו איבר מגופך, חלק ממך שנותן לך את תחושת  החופש.
ועכשיו אתה באמת חופשי ועבור אמא האביר על הסוס הלבן או נכון יותר האביר אל הCBR-.
ישנה פרסומת של ערוץ הלווין של  YES "לך עם החופש שלך" ומראים זוג בערך בגיל שלך ש"חורשים" את המדינה על אופנוע עושים חניות ביניים, והיעד הסופי שלהם הילדים והנכדים – הם מגיעים לביקור.
כך ראיתי גם אותכם כך ידעתי שאתה רוצה לחיות את שארית חייך. אנחנו מתנחמים בעובדה שהספקת לטעום ולו קצת. 
לכולנו היית התגלמות של טוהר ויופי אהבה לטבע – לצמחים ולבעלי החיים ולאדמה והרבה יצירתיות
הנחלת לנו את הדברים האלה ועל כך נהיה תמיד אסירי תודה. 
אני גאה להיות אחת מילדיך . מסירותך ואהבתך ישארו כזכרון חזק וחם.
לא יכולנו לבקש אבא טוב יותר. 
אוהבים תמיד ולעד
רוזי אתי אורן דקלה וארז.